Jørn Dohrmann (DF), 2006-01-20:
Om forslaget, som vi behandler her i dag, må vi sige, at der jo ikke er lagt op til, at det her løser problemet.
Det er jo ikke sådan, at man ikke i dag kunne finde løsningen, hvis det ellers var, man var enige om, hvad det var, man ville søge om fra Københavns Kommune, som vi har hørt flere gange nævnt i dag.
Det kunne man sagtens.
Jeg vil også sige, at det med, at man vil oprette en miljøzone bare i København, ikke er det, man alene skal forholde sig til her.
Det skal også være sådan, at vi har ens krav hele vejen rundt i hele Danmark.
Det er i hvert fald vigtigt for Dansk Folkeparti, at vi bliver ved med at presse regeringen for at få indført såkaldte miljøzoner, hvor man netop tager hensyn til, at de ældre lastbiler, som er de store miljøsyndere, selvfølgelig også bliver udfaset.
Men når hr. Martin Lidegaard så siger, at det er oppositionen, der presser på, vil jeg gøre opmærksom på, at det rent faktisk kun er Dansk Folkeparti.
For jeg tror, at det står lysende klart for enhver, at De Radikale og de andre i oppositionen jo ikke engang kunne komme med et fælles valgoplæg.
Så det er jo nok kun Dansk Folkeparti, der presser på for at få miljøzoner igennem.
Der vil jeg godt sige, at Dansk Folkeparti også har gjort nogle overvejelser om: Hvad er det så, vi kan gøre?
Vi kunne f.eks. kigge lidt til Sverige, for at se, hvad det er for nogle miljøzoner, de har indført.
Man udfaser nogle af de ældre lastbiler, hvor man siger: Vi går ind og ser på de EURO-normer, som vi ved eksisterer i dag.
De helt gamle lastbiler op til måske EURO II-norm skal have en overgangsperiode, måske 1 år eller 2, til enten at få monteret partikelfiltre eller også til, at de simpelt hen får forbud mod at køre ind i byerne.
Det var et skridt i den rigtige retning, man dermed kunne tage for at komme videre på det her område.
Men hvis vi kigger tilbage, kan vi jo se, hvad vi har gjort.
Vi har sagt, at vi gerne vil være med til at presse på for at få de her EURO-normer, bl.a. EURO V-norm, indfaset så hurtigt som muligt i Danmark, men også i hele Europa, så vi kan få begrænset partikeludslippet.
I forbindelse med den seneste finanslov har vi også sagt, at partikelfiltre til biler bl.a. skal have en afgiftsnedsættelse, så man ikke skal betale afgift for det.
Så det er forkert, når der er nogle, der påstår, at der ikke bliver gjort noget på området.
Der bliver gjort rigtig mange ting, men der kan gøres meget mere, det er vi enige i.
Vi er enige i, at vi skal ind at se på, hvordan vi kan begrænse bl.a. partikeludslippet.
Det er jo også derfor, at man, når man har en forsøgsperiode fra 2005 til 2008, skal komme i gang med nogle forsøg, hvor man tager hensyn til, at det er en tidsbegrænset periode, vi arbejder med.
Derfor hilser vi det velkommen, at ministeren har meddelt i dag, at man stadig væk arbejder positivt på at finde en løsning, hvor man får rettet op på de skævheder, der er på nuværende tidspunkt.
Derfor glæder vi os til efteråret til at se det lovforslag, som ministeren så vil fremsætte på det her område netop for at rette op på nogle af de her ting.
Men som sagt er der ting, man kan gøre i den videre proces, hvor man netop tager hensyn til dem, der har lastbilerne, men så sandelig også tager hensyn til, at de gamle partikelforurenere kommer ud af byerne så hurtigt som overhovedet muligt.